„ Þetta snýst ekki um það hvort maður sé á móti kirkjunni eða ekki . Ég er með engum hætti að segja að ég sé andsnúinn kirkjunni , ég held einfaldlega að þetta sé betra fyrir kirkjuna , “ sagði Áslaug Arna Sigurbjörnsdóttir dómsmálaráðherra í þættinum Sprengisandi á Bylgjunni í morgun spurð um það hvort að með tillögum sínum um aðskilnað ríkis og kirkju væri hún þar með komin í ágreining við eldri eða íhaldssamari Sjálfstæðismenn . Áslaug Arna var fyrsti gestur Kristjáns Kristjánssonar umsjónarmanns Sprengisands og ræddu þau um ýmis málefni þ.á.m. stöðu lögreglu í landinu , útlendingamál , málefni þjóðkirkjunnar og Samherjamálið . Stærsta skrefið til aukins sjálfstæðis Ummæli Áslaugar um að aðskilnaður kirkju og ríkis væri óhjákvæmilegur voru gerð að umræðuefni og var hún spurð hvort hennar afstaða væri ekki í ósamræmi við vilja þjóðarinnar . Áslaug svaraði því þannig að það stæði ekki til að aðskilja ríki og kirkju á næstu 2 til 3 árum . Það væri hins vegar þannig að nú til dags væri meiri krafa á sjálfstæði trú - og lífsskoðunarfélaga en nokkurn tímann áður og þróunin hafi verið í þá átt . Þá hafi stuðningur aukist innan kirkjunnar um að öðlast meira sjálfstæði . Hún nefndi sem dæmi samning milli ríki og kirkju frá því í september þar sem kveður á um að frá áramótum muni prestar ekki verða ríkisstarfsmenn og að kirkjan fái meiri völd yfir sínum fjármunum . Áslaug sagði það eitt stærsta skrefið sem hefði verið tekið til að auka sjálfstæði kirkjunnar . Þjóðin hefur lokaorðið hverju sinni „ Auðvitað verður þetta [ staða ríkis og kirkju ] alltaf í takt við vilja þjóðarinnar hverju sinni , ákvæði í stjórnarskrá verða aldrei tekin út nema með þjóðaratkvæðagreiðslu , “ sagði Áslaug Arna en bætti því við að við þyrftum að þora að hugsa til framtíðar í þessum efnum svo við endum ekki í ógöngum ef sú staða kemur einhvern tímann upp að innan við helmingur íbúa sé skráður í þjóðkirkjuna . „ Það er alltaf undið kirkjunni komið hverju sinni að vera í takti við þjóðina og vera þannig að fólk leiti til hennar og treysti hennar hvort sem það er á erfiðum tímum eða gleðitímum , hver sem staða hennar verður gagnvart ríkinu hverju sinni . En ég held það sé óhjákvæmilegt að velta því fyrir sér hver næstu skref verða , “ bætti ráðherra við . Áslaug tók það fram að aðskilnaður ríkis og kirkju hefði verið í skoðun í mörg ár og vinna við það hefði farið fram með ýmsum hætti . Hún sagði að hægt væri að taka Fríkirkjuna sem dæmi um fyrirmynd , hún starfi undir sömu trúformerkjum og þjóðkirkjan en óháð ríkinu . „ En ég er ekki að leggja það til að það verði fullur aðskilnaður á næstu tveimur árum heldur að spyrja hvort við eigum ekki að skoða það hvort það sé óhjákvæmilega framtíðin og gera þá plan sem er best fyrir ríki og kirkju í senn . Þetta snýst aðallega um aukið sjálfstæði kirkjunnar sem ég held að sé almennt gott fyrir kirkjuna , “ bætti hún við .